کابل د افغانی سرې میاشتې سرپرست عمومی ریٔیس ښاغلی مولوی مطیع الحق خالص ته په افغانستان کې د اسلامی همکاریو د سازمان سفیر دوکتور محمد سعید العیاش د اسلامی پیوستون د صندوق په استازیتوب یو سل او پنځوس زره(۱۵۰،۰۰۰) امریکایی ډالر په هرات ولایت کې د زلزله ځپلو د لاسنیوی په موخه ‏نن د شعبان پر ۱۰مه د افغانی سرې میاشتې په مرکزی دفتر کې وسپارل. د یاد مبلغ د سپارلو پر مهال د اسلامی همکاریو د سازمان استازی ښاغلی دوکتور محمد سعید العیاش څرګنده کړه، چې دا مرسته به د راتلونکو نورو اقداماتو پیلامه وی. نوموړی هیله څرګنده کړه، چې دا ډول مرستې به په راتلونکې ‏کې هم دوام ومومی. ناسته کې د افغانی سرې میاشتې سرپرست عمومی ریٔیس ښاغلی مولوی مطیع الحق خالص وویل "مونږ ژمن یو چې دا مرسته به په پوره شفافیت او امانتدارۍ تر مستحقو وګړو رسوو". نوموړی د اسلامی پیوستون د صندوق د ادارې مننه وکړه، چې په ستونزمنو حالاتو کې د افغان ولس مرسته کوی. بادغیس افغانی سرې میاشتې د هېواد ځوان کهول ته چې په شخصی ښونیزو مرکزونو کې د فیس ورکولو توان نه لری؛ په ټول هېواد کې ٣٥ ښوونیز مرکزونه لری. پر همدې بنسټ د بادغیس ولایت ښوونیز مرکز د روان ۱۴۴۵ سپوږ میز کال په تېرو ۳ میاشتو کې ۲۳۰ زده کوونکو ته په بېلا بېلو برخو لکه؛‏اسلامی ښوونه، سیرت النبی، لیک لوست، ریاضی، انګلیسی او کمپیوټر برخو کې زده کړې ورکړې دی. په یاده موده کې ۷۹ تنه زده کوونکی د زده کړو له بشپړولو وروسته فارغ او پاتې ۱۵۱ تنه لا هم په زده کړو بوخت دی. غور ‏افغانی سرې میاشتې د خپل روغتیایی اساسی کلینیک له لارې د غور ولایت په بېلابېلو سیمو کې د تېرو ۳۰ ورځو په لړ کې په ټوله کې ۴۳۲۸ تنه وګړو ته روغتیایی خدمات وړاندې کړی. په یاده موده کې ۱۲۹۰ تنو ته له معاینې وروسته په وړیا توګه درمل ورکړل شوی،د ۱۲۱ ټپیانو پانسمان شوی،‏٦٨٠ ښځو او ماشومانو ته بېلابېل واکسینونه تطبیق شوی،۱۸۰۸ تنو ته روغتیایی مشورې او ۲۷۳ میندو ته له ولادت وړاندې او وروسته د شخصی روغتیا ساتنې اړوند لارښوونې شوی. همدا ډول ۱۷ خوار ځواکو ماشومانو ته ‏د ځانګړو خوراکی توکو د ورکړې ترڅنګ ۱۳۹ میندو ته د کورنۍ د تنظیم په اړه عامه پوهاوی ورکړل شوی. کنړ ‏نن چهارشنبه د شعبان د میاشتې پر ۱۰مه د افغانی سرې میاشتې له لوری د کونړ ولایت مرکز اسعد آباد کې له ۲۵۰ راستنېدونکو کډوالو کورنیو سره د خوراکی او غیر خوراکی توکو مرسته ترسره شوه. یاده مرسته چې د ترکیې هېواد له لوری چمتو شوې وه، د هرې کورنۍ لپاره ‏په کې د اوړو، غوړیو، شیدو او مکرونیو ترڅنګ کمپلې، د لوښو مینځلو شامپو، د کالیو مینځلو پوډر او بوټونه هم شامل وو. خوست ‏د افغانی سرې میاشتې له لوری نن چهارشنبه د شعبان د میاشتې پر ۱۰مه د خوست ولایت په مرستون کې له ۸۰ سوالګرو کورنیو سره له پېژندنې او تثبیت وروسته په ټولیزه توګه د ۴۰۰۰۰۰ افغانیو نغدی مرسته ترسره شوه، چې هرې سوالګرې کورنۍ ته ۵۰۰۰ افغانۍ ورکړل شوې. بادغیس ‏نن چهارشنبه د شعبان د میاشتې پر ۱۰مه د افغانی سرې میاشتې له لوری په بادغېس ولایت کې ۲۰ تنو نویو رضاکارانو ته د جلب او جذب په موخه غونډه ترسره شوه. غونډه کې ګډونوالو ته د افغانی سرې میاشتې فعالیتونه، تاریخچه، نښان، اصول او بشرپاله خدمتونه په مفصله توګه شرحه شول.